text: Æ synnejysk sproch bliver spredt til hele landet
  08 december 2016 kl. 18.17
  Torsdag udgiver to venner fra Sønderborg en jule-cd. Sangene er på dansk og engelsk - og til koncerterne foregår al snak på sønderjysk.
  Den sønderjyske duo ”Mark & Christoffer”, bestående af Mark Dixon og Christoffer Brodersen, spillede sammen i gymnasietiden. Det foregik på sønderjysk, og det gør det for det meste også den dag i dag.
  Torsdag holdt de intimkoncert i Wohlenbergs vinforretning i Sønderborg – for at fejre udgivelsen af deres nye jule-cd.
  Vinhandleren og musikerne er klar over, at koncerten på sønderjysk kan dele vandene. Men de glæder sig.
  Christoffer Brodersen, guitarist og sanger, Mark & Christoffer: "Vi har faktisk oplevet, at folk i andre dele af landet, synes det er både charmerende og lidt eksotisk, når vi slår over i sønderjysk."
  - Det er ganske udmærket. Det vil knække nogen, og der vil være nogle holdninger til det. Men er der nogen der kan, så er det de to knægte, siger vinhandler i Sønderborg, Jørgen Petersen, til TV SYD.
  I 2011 blev Mark & Christoffer engageret til at spille en julekoncert i Kultursalen i Augustenborg. Til alles store begejstring blev koncerten udsolgt. En ny juletradition var skabt – for de efterfølgende år trak koncerten også fulde huse.
  Duoen har fastholdt dét, det hele startede med: To guitarer og to sangstemmer.
  Men hvad der startede som en tradition på Als, bevæger sig nu over Storebælt - og det sønderjyske sprog tages med hele vejen.
  Jørgen Petersen, Wohlenbergs vinforretning, Sønderborg: "Det vil knække nogen, og der vil være nogle holdninger til det. Men er der nogen der kan, så er det de to knægte."
  - I en tid, hvor mange af de gamle dialekter langsomt dør ud, synes vi, det er vigtigt at bevare kendskabet til det helt særegne ved sønderjysk. Og vi har faktisk oplevet, at folk i andre dele af landet, synes det er både charmerende og lidt eksotisk, når vi slår over i sønderjysk, fortæller Christoffer Brodersen.
  De to musikanter skal spille i alt ni julekoncerter. Udover koncerter i Augustenborg, Sønderborg, Flensborg, Haderslev, Kolding og Fredericia, spiller de også i Herlev, Frederiksværk og Maribo.
  Her kan du høre en velkendt engelsk julesang - på klingende sønderjysk. Læse mere om duoen, koncerterne og cd'en på Mark & Christoffers hjemmeside.
  
  